
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, DE DISCIPLINĂ ŞI IMUNITĂŢI
	
	Bucureşti, 20 septembrie 2010

Pl-x 416/2010


        RAPORT
asupra  propunerii legislative pentru prelungirea termenului prevăzut la art.7 din Legea nr.290 /2003 privind acordarea de despăgubiri sau compensaţii cetăţenilor români pentru bunurile proprietatea acestora, sechestrate, reţinute sau rămase în Basarabia, Bucovina de Nord şi Ţinutul  Herţa, ca urmare a stării de război şi a aplicării Tratatului de Pace între România şi Puterile Aliate şi Asociate, semnat la Paris, la 10 februarie 1947

În temeiul dispoziţiilor art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru prelungirea termenului prevăzut la art.7 din Legea nr.290 /2003 privind acordarea de despăgubiri sau compensaţii cetăţenilor români pentru bunurile proprietatea acestora, sechestrate, reţinute sau rămase în Basarabia, Bucovina de Nord şi Ţinutul  Herţa, ca urmare a stării de război şi a aplicării Tratatului de Pace între România şi Puterile Aliate şi Asociate, semnat la Paris, la 10 februarie 1947, trimisă cu adresa nr. Pl-x. 416 din 1 septembrie 2010, înregistrată cu nr.31/696 din 2 septembrie 2010.
Camera Deputaţilor este Cameră decizională, potrivit prevederilor art.75 din Constituţia României, republicată şi ale art.92 alin. (9) pct.1 din Regulamentul Camerei Deputaţilor, republicat, cu modificările ulterioare.
Senatul, în calitate de primă Cameră sesizată, a respins propunerea legislativă, în şedinţa din 28 iunie 2010.

Consiliul Legislativ a avizat favorabil iniţiativa legislativă, cu observaţii şi propuneri, conform avizului nr.219 din 11 martie 2010.
Guvernul României nu  susţine adoptarea acestei iniţiative legislative, conform punctului de vedere  transmis prin adresa cu nr.962 din 12 aprilie 2010.
Comisia pentru politică externă a avizat negativ propunerea legislativă, cu majoritate de voturi, în şedinţa din 16 septembrie 2010, conform adresei cu nr.33/110 din 16.09.2010.
Propunerea legislativă are ca obiect de reglementare prorogarea termenului prevăzut la art.7 din Legea nr.290/2003 privind acordarea de despăgubiri sau compensaţii cetăţenilor români pentru bunurile proprietatea acestora, sechestrate, reţinute sau rămase în Basarabia, Bucovina de Nord şi Ţinutul  Herţa, ca urmare a stării de război şi a aplicării Tratatului de Pace între România şi Puterile Aliate şi Asociate, semnat la Paris, la 10 februarie 1947, cu modificările şi completările ulterioare, până la data de 31.12.2011. 

În conformitate cu prevederile art.61 din Regulamentul Camerei Deputaţilor, republicat, cu modificările ulterioare, membrii Comisiei au examinat iniţiativa legislativă în şedinţa din 20 septembrie 2010.

La lucrările Comisiei a participat, în calitate de invitat, domnul Diacomatu Sergiu Ionuţ, vicepreşedinte al Autorităţii Naţionale pentru Restituirea Proprietăţilor, cu rang de subsecretar de stat.
Cu prilejul dezbaterilor, membrii Comisiei juridice, de disciplină şi imunităţi au constatat faptul că termenul până la care solicitanţii care au depus cererea cu acte incomplete sau neînsoţită de acte puteau completa dosarul cu acte doveditoare a expirat la data de 1 mai 2007 şi nu mai poate fi prelungit, prorogarea putând opera numai înainte de împlinirea termenului. Prin propunerea legislativă se poate legifera o repunere în termen sau stabilirea unui nou termen.
În urma dezbaterilor, membrii Comisiei juridice, de disciplină şi imunităţi au hotărât, cu majoritate de voturi, să propună plenului Camerei Deputaţilor, spre dezbatere şi adoptare, raportul de respingere a propunerii legislative pentru prelungirea termenului prevăzut la art.7 din Legea nr.290 /2003 privind acordarea de despăgubiri sau compensaţii cetăţenilor români pentru bunurile proprietatea acestora, sechestrate, reţinute sau rămase în Basarabia, Bucovina de Nord şi Ţinutul  Herţa, ca urmare a stării de război şi a aplicării Tratatului de Pace între România şi Puterile Aliate şi Asociate, semnat la Paris, la 10 februarie 1947.
La dezbateri au fost prezenţi 20 deputaţi din numărul total de 27 de membri ai Comisiei juridice, de disciplină şi imunităţi. 

În raport cu obiectul şi conţinutul reglementării, proiectul de lege face parte din categoria legilor ordinare.
PREŞEDINTE,                         
        SECRETAR,
   Daniel Buda                                    Gabriel ANDRONACHE
Consilier parlamentar,

Rodica Penescu

